Reign in Blood

Ιστορία του δίσκου

Μετά την εμπορική επιτυχία του δίσκου "Hell Awaits", οι Slayer υπέγραψαν συμβόλαιο συνεργασίας με την δισκογραφική εταιρεία "Def Jam", όντας το πρώτο χέβι μέταλ συγκρότημα στο ρόστερ της. Ο παραγωγός Ρικ Ρούμπιν έδειξε ενδιαφέρον για το συγκρότημα, κάτι που τους εξέπληξε αφού μέχρι τότε ασχολούνταν με καλλιτέχνες της χιπ χοπ μουσικής σκηνής.

Ο δίσκος ηχογραφήθηκε στο Λος Άντζελες σε παραγωγή του Ρούμπιν. Ο ήχος είναι πιο καθαρός σε σύγκριση με τα πρώτα δύο άλμπουμ του συγκροτήματος, με ταχύτερα και δυνατότερα κομμάτια. Η διάρκεια του "Reign in Blood" είναι μόλις 29 λεπτά, αλλά υπήρξε επαναστατικό για την εποχή του, όντας το γρηγορότερο και πιο επιθετικό άλμπουμ του συγκροτήματος και κατά πολλούς, ολόκληρου του ιδιώματος.

Παρ' όλο το γεγονός ότι ο δίσκος δεν έλαβε καθόλου ραδιοφωνική μετάδοση, κατάφερε να ανέβει στο # 94 των αμερικανικών και το # 47 των βρετανικών τσαρτ, ενώ το 1992 βραβεύθηκε ως χρυσός. Το καλοκαίρι του 1987, οι Slayer γνώρισαν την πρώτη τους σινγκλ επιτυχία με το τραγούδι "Criminally Insane" σε νέα μίξη, το οποίο έφθασε στο # 64 των βρετανικών τσαρτ.

Το "Allmusic" το έχει βαθμολογήσει με πέντε αστέρια, όπως και το "The Rolling Stone Album Guide". Το "Metal Storm" το έχει τοποθετήσει στην έβδομη θέση της λίστας με τα εκατό καλύτερα άλμπουμ του thrash metal, ενώ το "What Culture" στην πρώτη. To "Digital Dream Door" το τοποθέτησε στην τέταρτη θέση των καλύτερων χέβι μέταλ δίσκων όλων των εποχών και στη δεύτερη των καλύτερων thrash metal άλμπουμ. Επίσης, το "Music Radar" το χαρακτήρισε ως το πέμπτο καλύτερο άλμπουμ του χέβι μέταλ και το "Rolling Stone", το έκτο.

Η περιοδεία για την προώθηση του άλμπουμ ονομάστηκε "Reign in Pain Tour" και τις συναυλίες τους άνοιγαν οι Overkill. Πρώτη τους εμφάνιση ήταν στο Πόρτλαντ των Ηνωμένων Πολιτειών στις 1 Νοεμβρίου 1986. Η περιοδεία συνεχίστηκε στο Σαν Φρανσίσκο, το Σακραμέντο και το Λος Άντζελες για να μετατοπιστεί ανατολικά και διαπερνώντας όλες τις Ηνωμένες Πολιτείες, συμπεριλαμβανομένων δύο εμφανίσεων στον Καναδά, κατέληξαν στη Νέα Υόρκη στις 6, 7 και 8 Δεκεμβρίου 1986.

Μετά τον πρώτο μήνα της περιοδείας, ο Ντέιβ Λομπάρντο αποφάσισε να αποχωρήσει από το συγκρότημα λόγω των ανεπαρκών οικονομικών αποδοχών του. Ο Ρικ Ρούμπιν καλούσε καθημερινά τον Λομπάρντο για να τον πείσει να επιστρέψει στο συγκρότημα, αλλά εκείνος έδειχνε αβέβαιος για τις επόμενες κινήσεις του. Για το υπόλοιπο της περιοδείας, τα τύμπανα του συγκροτήματος ανέλαβε ο Τόνι Σκαλιόνε των Whiplash.

Η περιοδεία συνεχίστηκε με τους Slayer να ανοίγουν τις εμφανίσεις των W.A.S.P., για 22 συναυλίες σε όλη την αμερικανική επικράτεια, από τις 20 Ιανουαρίου μέχρι τις 10 Μαρτίου του 1987. Μετά από δύο εμφανίσεις στο κλαμπ "L'Amour" της Νέας Υόρκης στις 10 και 11 Απριλίου, η περιοδεία συνεχίστηκε στην Ευρώπη, με τους Malice να ανοίγουν τις εμφανίσεις των Slayer. Η πρώτη τους εμφάνιση έγινε στο Νιούκασλ της Αγγλίας στις 17 Απριλίου, για να συνεχίσουν στη Γερμανία, την Ιταλία, τα Σκανδιναβικά κράτη, τη Γαλλία, την Ολλανδία και να ολοκληρώσουν την περιοδεία τους στο Πόπραγκε του Βελγίου, στις 26 Μαΐου 1987.

Τελικά, ο Λομπάρντο επέστρεψε στο συγκρότημα μέσα στο 1987, για να παραμείνει για άλλα πέντε χρόνια.

Angel of Death και Raining Blood

Ιδιαίτερη μνεία αξίζει να γίνει σε δύο τραγούδια τα οποία αποτελούν και δύο από τα αγαπημένα των οπαδών του συγκροτήματος,, το "Angel of Death" και το "Raining Blood".

Το πρώτο είναι ένα κομμάτι το οποίο γράφτηκε από τον Τζεφ Χάνεμαν και οι στίχοι του μιλούν για τον Γιόζεφ Μένγκελε, έναν γιατρό του στρατοπέδου συγκέντρωσης του Άουσβιτς, ο οποίος έγινε γνωστός για το αποτρόπαια πειράματα που έκανε σε ανθρώπους κατά τη διάρκεια του Ολοκαυτώματος. Το ενδιαφέρον του Χάνεμαν για το Δεύτερο Παγκόσμιο Πόλεμο ήταν γνωστό λόγω της συμμετοχής του πατέρα του στην Απόβαση της Νορμανδίας. Με το πέρασμα των χρόνων, το συγκεκριμένο κομμάτι έχει γίνει ένα από τα τραγούδια τα οποία έδωσαν στο συγκρότημα τον χαρακτήρα και την εικόνα την οποία έχει.

Το "Raining Blood" είναι ένα τραγούδι το οποίο συνέγραψαν ο Κέρι Κινγκ μαζί με τον Τζεφ Χάνεμαν και οι στίχοι του μιλούν για την ενδυνάμωση του κακού σε τέτοιο βαθμό ώστε να ανατρέψει την κυριαρχία του Θεού. Αυτό ή το "Angel of Death", είναι πάντα το τραγούδι με το οποίο ξεκινούν τις συναυλίες τους. Το κομμάτι ξεκινάει διπλή κιθαριστική αρμονία, για να ακολουθήσουν τα διπλά μπάσα τύμπανα του Ντέιβ Λομπάρντο δίνοντας ένταση και ταχύτητα.

Τα δύο αυτά τραγούδια θεωρούνται από τα καλύτερα του είδους, με το "Digital Dream Door" να τα τοποθετεί στο # 6 και το # 2 των "καλύτερων thrash metal τραγουδιών όλων των εποχών".

Τραγούδια

1. Angel of Death (Hanneman) - 4:51

2. Piece by Piece (King) - 2:03

3. Necrophobic (King, Hanneman) - 1:40

4. Altar of Sacrifice (King, Hanneman) - 2:50

5. Jesus Saves (King, Hanneman) - 2:54

6. Criminally Insane (King, Hanneman) - 2:23

7. Reborn (King, Hanneman) - 2:12

8. Epidemic (King, Hanneman) - 2:23

9. Postmortem (Hanneman) - 3:27

10. Raining Blood (King, Hanneman) - 4:17

Βραβεία

Reign in Blood (άλμπουμ)
Ηνωμένες Πολιτείες (RIAA Certification): Χρυσός

Μέλη των Slayer

Η σύνθεση του συγκροτήματος κατά την ηχογράφηση του "Reign in Blood" είχε την εξής μορφή:
Τομ Αράγια - φωνητικά, μπάσο
Κέρι Κινγκ - κιθάρα
Τζεφ Χάνεμαν - κιθάρα
Ντέιβ Λομπάρντο - τύμπανα